《晓发王家营》
清代·顾翰

郎当郎当听铃驮，前者唱于后者和。出门晓月白涨天，片片霜华如雪大。

敝裘一领薄于纸，有似窗楞风刮破。已恨无丝自缠缚，还愁作米供颠簸。

戍楼宿火明瓦镫，饼肆湿烟生土锉。却忆向时真懒惰，花影半床人尚卧。

醒来欹枕睡昵书，妇子晨炊煮香糯。我家虽无田负郭，草草离家计真左。

傥云奔走为饥驱，逆旅何尝少寒饿。

作者简介：清江苏无锡人，字木天，号蒹塘。嘉庆十五年举人，历官宣城知县。工诗词。诗才清绝，人品狷洁如其诗。晚岁主讲东林书院。有《拜石山房集》。